amanoisuno/poet huggingface dataset:
項王祠 陸游
項里溪水聲潺湲，溪上青山峨髻鬟。烟村人語虛市合，石橋日落漁樵還。堂上君王凜八尺，大冠如箕熊豹顔。筑祠不知始何代，典祀千載誰敢刪。肅清亭障息剽奪，掃蕩螟螣囚神奸。范增玉斗久已碎，虞姬粧面留餘潸。小人平生仰遺烈，近廟欲結茅三間。時時長歌拔山曲，醉倒聊慰窮途艱。
入城 陸游
宿凍迷車轍，晨霜縞瓦溝。路長休小驛，風勁透重裘。貿貿殘軀健，芒芒去日遒。親交喜握手，隨處小遲留。
出城 陸游
病鶴寒彌瘦，孤松老不枯。非關畏軒冕，本自樂江湖。古錦添詩句，羸驂入畫圖。兒孫候門久，喚取倒殘壺。
不入城半年矣作短歌遣興 陸游
我居城西南，渺渺水雲鄉。舟車皆十里，來往道豈長。今夏我來時，天風吹荷香。再來已孟冬，慘然天霣霜。市南兩株柳，葉盡萌已黄。乃知多事人，歲晚虛悲傷。名藍墮劫火，鞠爲瓦礫場。河橋比一新，華表照康莊。成壞莽相尋，推理海芒芒。疾豎造物兒，吾手扼其吭。砥柱天下險，一葦乃可杭。養氣倘能全，斯言豈荒唐。
先大父以元祐乙亥寓居妙明僧舍後百餘年當嘉泰癸亥游復假榻一夕感嘆成詠 陸游
楚公仙去幾秋風，巷陌蕭條舊隱空。遺老即今無處覓，斷香殘照泪痕中。
志學 陸游
聖門志學豈能差，山立方當斥百家。早忝授經聞博約，晚羞同俗陷浮華。風剺槁面寒無褐，雷轉饑腸飯有沙。漫道衰慵貪睡美，五更和夢聽城笳。
晚行舍北 陸游
逆旅將歸客，扶衰取次行。霜濃木葉盡，水落岸痕生。鳧雁浮寒浦，牛羊滿晚晴。東村隔烟寺，杳杳送鐘聲。
幽居述事四首  其一 陸游
曾會蘭亭醉墮簪，後身依舊住山陰。琴傳數世漆文斷，鶴養多年丹頂深。滌硯灘頭無漬墨，吹簫月下有遺音。小詩戲述幽居事，後有高人識此心。
幽居述事四首  其二 陸游
頹然掩戶不妨奇，又賦幽居第二詩。大藥鼎成令虎守，精思床穩用龜搘。壺中自喜乾坤別，局上元知日月遲。更就群童閑鬭草，人間何處不兒嬉。
幽居述事四首  其三 陸游
落葉平溝日滿廊，幽居又賦第三章。喜無俗事干靈府，恨不終年住醉鄉。上樹榜船雖老健，疏泉移竹亦窮忙。山僧欲去還留話，更盡西齋一炷香。
幽居述事四首  其四 陸游
舴艋東歸喜遂初，頻拈枯筆賦幽居。細燒柏子供清坐，明點松肪讀道書。蒼爪嫩芽開露茗，紅根小把瀹烟蔬。年來自許機心盡，頗怪飛鷗自作疏。
十一月五夜風雪寒甚燃薪取暖戲作五字 陸游
束薪從澗底，及此不時求。力比鵝黄酒，功如狐白裘。分才具糜粥，餘事暖衾稠。復恐成驕惰，三更起飯牛。
魯墟 陸游
魯墟無復壞垣存，偶榜舟來入亂雲。杜曲桑麻猶鬰鬰，桃源雞犬亦欣欣。青圍舊墅千峰立，綠引官河一脈分。我卜數椽差不遠，得歸何以報吾君。
曉雪二首  其一 陸游
繞湖誰琢玉爲屏，換却南堂萬疊青。老子醉狂還自笑，持竿畫字滿中庭。
曉雪二首  其二 陸游
觀雪剡溪天下勝，題詩常恨不能奇。未應便許凝之語，此興何曾有盡時。
養生 陸游
西遊曾受養生書，晚愛烟波結草廬。兩眥神光穿夜戶，一頭胎髮入晨梳。邀雲作伴遠忘返，與鶴分窠寬有餘。占盡世間閑事業，任渠千載笑迂疏。
夜讀鞏仲至閩中詩有懷其人 陸游
詩思尋常有，偏於客路新。能追無盡景，始見不凡人。細讀公奇作，都忘我病身。蘭亭盡名士，逸少獨清真。
獨意 陸游
酒似交情薄，愁隨夜漏長。常貧且撐拄，多病不禁當。偶讀書終卷，閑臨帖數行。翻憐市朝客，擾擾爲誰忙。
十一月十三日夜作 陸游
風雪正相乘，蕭然一點燈。擁爐蒙衲被，就壁倚枯藤。火降神方王，河潮腦自凝。鄰雞太多事，三唱請晨興。
故人趙昌甫久不相聞寄三詩皆傑作也輒以長句奉酬 陸游
海內文章有阿昌，數能著句寄龜堂。就令覿面成三倒，未若冥心付兩忘。道義極知當負荷，風波那得易禁當。相思命駕應無日，且約陶然寓醉鄉。
夢中賦早行 陸游
夜分秉炬治裝赍，千里霜風入馬蹄。擁褐却尋孤驛夢，垂鞭時聽近村雞。荒烟漫漫沉殘月，宿莽離離上古堤。天色漸分寒更力，道傍沽酒坼官泥。
兀兀 陸游
兀兀初何有，倀倀不自知。偶然登耄及，便欲數期頤。把釣秋風夕，騎驢晚雪時。江湖遊已徧，更作灞城期。
哺猿 陸游
有書常懶讀，有酒常懶醉。惟有默坐佳，又以睡爲祟。不如捨之起，扶杖來東園。摘此幽澗果，哺我高枝猿。食果飲清泉，猿計亦何闕。但恐夜霜時，腸斷巴山月。
與子坦子聿元敏犯寒至東園尋梅 陸游
北風吹人身欲僵，老翁畏冷晝閉房。梅花忽報消息動，意氣山立非復常。二兒一孫奉此老，瘦藤夭矯凌風霜。幽禽白頰忽滿樹，似與我輩爭翱翔。溝絕無聲凍地裂，耿耿寒日青無光。歸來相視不得語，小榼一寫鵝兒黄。
示諸孫 陸游
蝸舍鶉衣老可哀，衰顔時爲汝曹開。朱門莫羨煮羊脚，糲食且安羹芋魁。家塾讀書須十紙，山園上樹莫千回。但令學業無中絕，秀出安知有後來。
題齋壁二首  其一 陸游
皞皞太平民，堂堂大耋身。乾坤一旅舍，日月兩車輪。蓑貴超三品，蔬甘敵八珍。明年真耄矣，爛醉海山春。
題齋壁二首  其二 陸游
力穡輸公上，藏書教子孫。追遊屏裘馬，宴集止雞豚。寒士邀同學，單門與議婚。定知千載後，猶以陸名村。
雜言示子聿 陸游
福莫大於不材之木，禍莫慘於自躍之金。鶴生於野兮何有於軒，桐爨則已兮豈慕爲琴。古今共戒玉自獻，卷舒要似雲無心。廬室但取蔽風雨，衣食過足豈所欽。我今餘年忽八十，歸耕幸得安山林。逢人雖嘆種種髮，入塾尚憶青青衿。吾兒殆可守孤學，相與竭力窮幽深。
夜坐聞大風 陸游
天曠穹廬覆，風豪野戰酣。詩成非醉墨，棋罷縱高談。奇怪空堪笑，低摧亦未甘。東浮雲海去，會載酒千甔。
歸老 陸游
歸老何妨駕鹿車，平生風雪慣騎驢。鬢毛白盡猶耽酒，目力衰來轉愛書。止足極知于道近，癡頑更喜與人疏。著身莫怪無閑處，地肺天台儘有餘。
懷舊三首  其一 陸游
扇子峽中有隱士，清江一曲照柴荆。當時船急失一見，至今空憶暮猿聲。
懷舊三首  其二 陸游
青城之西溪谷深，道翁巢居獨鼓琴。一盃松麨留我宿，夜半虎嘯風生林。
懷舊三首  其三 陸游
剡溪百里徹底清，石闌干裏真人行。大丹一粒擲溪水，禽魚草木皆長生。
道室雜詠三首  其一 陸游
舄化雙鳧杖化龍，雲山回首不知重。藥園夜嘯丹臺月，酒市秋聽紫閣鐘。豈但烟霄隨步武，故應冰雪換形容。小童開戶驚奇事，野鶴來巢砌下松。
道室雜詠三首  其二 陸游
莫怪先生閱事多，人間何處不經過。天山八月霜枯草，暘谷三更日浴波。酒熟春風歸掌握，丹成神物共誰何。散人本带江湖號，四百年來一釣蓑。
道室雜詠三首  其三 陸游
身是秋風一斷蓬，何曾住處限西東。棋枰窗下時聞雹，丹竈巖間夜吐虹。采藥不辭千里去，釣魚曾破十年功。白頭始悟頤生妙，盡在黄庭兩卷中。
偶與客飲客去戲作 陸游
多泥窮巷破茆屋，人不堪憂心自足。有時負日向門前，手把南華日中讀。若教開門與客游，擾擾依前懷百憂。平生自計亦已熟，惟有釣魚湖水頭。舊聞仲長子光可與友，瘖不能言但耽酒。安得此友常過門，一語不交傾數斗。
故里 陸游
故里淳風比結繩，歸耕况遇歲豐登。已侵鐘漏行安往，略有園廬退可憑。萬事寧容愧天地，一心常若蹈淵冰。區區僻見君無怪，人固終身有不能。
齲齒 陸游
人生天地間，本非金石堅。况復歷歲久，蠹壞無復全。齲齒雖小疾，頗解妨食眠。昨暮作尤劇，頰輔相鈎聯。欲起懶衣裳，欲睡目瞭然。恨不棄殘骸，蛻去如蛇蟬。或當學金丹，揮手凌雲烟。逢師定悠悠，丹成在何年。
冬夜 陸游
悠悠孤夢伴餘酲，窗下寒燈黮闇明。雪意欲成風正惡，漁舟忽過雁群鳴。志衰但有徂年感，身沒應無後世名。猶幸耄期身粗健，天公元不負書生。
枕上 陸游
鐘鼎初何有，山林亦足雄。行思絕大幕，歸但醉新豐。雁過荒寒外，燈殘寂寞中。蒼顔無鏡對，那覺是衰翁。
寒暑 陸游
寒暑侵陵日夜衰，坐令齒髮不支持。愛憎徇物去忘反，神氣養形誰復知。布帔九條晨入靜，柏床五尺夜精思。舊交勿恨江湖別，雲海神山會有期。
長溪東山容老索月谷幽賞詩二首 月谷 陸游
人間底處無明月，只看青山爲發揮。林裏枝寒無鵲立，水邊路白有僧歸。
長溪東山容老索月谷幽賞詩二首 幽賞 陸游
清泉白石君家物，美竹名花可旋移。幽賞定知隨處榜，更須時展放翁詩。
梅 陸游
若耶溪頭春意慳，梅花獨秀愁空山。逢時决非桃李輩，得道自保冰雪顔。僊去要令天下惜，折來聊伴放翁閑。人中商略誰堪比，千載夷齊伯仲間。
歲晚幽興四首  其一 陸游
梅出疏籬柳拂池，流年已迫早春時。壯心卓犖猶欺酒，老業呻吟未廢詩。眼暗觀書如棘瀝，齒疏嘬飯似牛呞。風爐欲試蒼鷹爪，自向林間拾墮枝。
歲晚幽興四首  其二 陸游
殘年欲遂迫期頤，追數朋儔死已遲。卜冢治棺輸我快，染鬚種齒笑人癡。野梅墮地草生後，街柳拂鞍冰泮時。滿眼雲山不須買，剩傾新釀賦新詩。
歲晚幽興四首  其三 陸游
萬里風波行路難，君恩尚許綴祠官。中庭鬰鬰藥苗長，絕壁颼颼松吹寒。泥巷有人尋杜甫，雪廬無吏問袁安。清晨對鏡增幽致，龜屋新裁二寸冠。
歲晚幽興四首  其四 陸游
短鬢元知不久青，况開九帙數餘齡。全家共保一忍字，累世相傳三住銘。時泛孤舟過梅市，却穿雙屩上蘭亭。擁爐莫恨無僧在，滿院松風要細聽。
寄題胡基仲故居 陸游
憶昔公來一束書，蕭然不復畜僮奴。浮雲每嘆成蒼狗，空谷誰能縶白駒。才氣沙塵埋巨闕，文章林壑吼於菟。旅墳三尺雲門寺，又見離離長綠蕪。
雪夜 陸游
雪聲如飛沙，風聲如翻濤。三更天地闇，雪急風愈豪。頗疑虛空中，鬼神戰方鏖。勝負要一决，利兵未肯櫜。我如墮重圍，百計無由逃。僵縮不能寐，坐起擁故袍。自嘆老益貧，庭草常不薅。惟酒不憚費，貸券如山高。園蔬甘且柔，味不減豚羔。醉此風雪夕，聊慰抱甕勞。
聽雪爲客置茶果 陸游
病齒已兩旬，日夜事醫藥。對食不能舉，况復議杯酌。平生外形骸，常恐墮貪著。時時鄰曲來，尚不廢笑謔。青燈耿窗戶，設茗聽雪落。不飣栗與梨，猶能烹鴨脚。
獨夜 陸游
燈花寒自結，雪片夜方深。瘦影參危坐，清愁入苦吟。江湖身汗漫，藥石病侵尋。朋舊凋零盡，何人識此心。
寄題王才臣山居 陸游
王子自少無他娛，求佳山林結草廬。頭童齒豁已衰矣，衣弊屢空常晏如。出遊耻懷禰衡刺，歸卧盡讀倚相書。它日叩門傾白墮，要看著句到黄初。
夜賦 陸游
練色亭皋月，江聲木杪風。開書燈煜煜，傳漏鼓鼕鼕。流落諸生老，呻吟四壁空。生涯君勿笑，淡話有兒同。
雪後二首  其一 陸游
雪後晴初快，春前日漸長。菊根萌已動，梅藟意先香。禽語驚幽枕，冰消漲野塘。衰殘難出戶，不是懶衣裳。
雪後二首  其二 陸游
冰開地沮洳，雲破日曈曨。鴻入青冥際，草生殘燒中。方欣畢公稅，已復始農功。稻壟牛行處，泥翻夕照紅。
寒夜讀書 陸游
老去無他嗜，書中有獨欣。月窗雞喔喔，霜野犬狺狺。雖嘆吾何適，猶尊昔所聞。從今倘未死，一日亦當勤。
對食戲作六首  其一 陸游
霜餘蔬甲淡中甜，春近靈苗嫩不蘞。采掇歸來便堪煮，半銖鹽酪不須添。
對食戲作六首  其二 陸游
白鹽赤米了朝餔，拗項何妨煮瓠壺。一種是貧吾尚可，鄰家稗飯亦常無。
對食戲作六首  其三 陸游
春前臘後物華催，時伴兒曹把酒杯。蒸餅猶能十字裂，餛飩那得五般來。
對食戲作六首  其四 陸游
栟櫚子嫩供香飯，皂莢芽新簇冷淘。常使先生飽捫腹，其餘萬事一秋毫。
對食戲作六首  其五 陸游
冰壺欲著先生傳，髯簿卑凡豈得書。常恨當年定交晚，枉教渴死老相如。
對食戲作六首  其六 陸游
黄昏來扣野人扉，笑語欣欣意不遲。葑火正紅煨芋美，不妨秉炬雪中歸。
甲子立春前二日作 陸游
頭風初愈喜身輕，書卷時開覺眼明。養熟犬雞隨坐起，性靈烏鵲報陰晴。韭菘飣餖春盤好，芝朮簁和臘藥成。自笑衰殘殺風景，燈時不擬入重城。
家居自戒六首  其一 陸游
曩得京口俸，始卜湖邊居。屋財十許間，歲久亦倍初。藝花過百本，嘯詠已有餘。猶愧先楚公，終身無屋廬。
家居自戒六首  其二 陸游
平居少愧怍，動以直自遂。雖墮虎兕群，我已無死地。神仙果可學，吾輩恐差易。勿言聞道晚，努力補黥劓。
家居自戒六首  其三 陸游
世人無奈愁，沃以杯中酒。未能平磊塊，已復生堆阜。治水不治源，九載亦何有。不如讀周易，一卷常在手。
家居自戒六首  其四 陸游
疾病當治本，神醫古難遭。哀哉有限身，日與利欲鏖。大嚼徒爲貪，劇飲豈足豪。淡薄以養壽，亦非慕名高。
家居自戒六首  其五 陸游
饑寒陷侵暴，其實可憐傷。一事百自反，忿心冷如霜。恕物學者心，省事慮亦長。吾過固多矣，責彼何暇詳。
家居自戒六首  其六 陸游
霜嚴雞報晨，月落犬警盜。遺粒與棄糠，每愧不足報。椎奴事樵汲，跣婢勤爨竈。有過姑教之，箠楚置勿道。
感貧 陸游
經歲無兼味，窮冬止破裘。翁將貧博健，兒以學忘憂。士固安天命，吾寧爲食謀。八荒如可望，時亦上高樓。
鄰曲 陸游
濁酒聚鄰曲，偶來非宿期。拭盤堆連展，洗鬴煮黎祁。烏㹀將新犢，青桑長嫩枝。豐年多樂事，相勸且伸眉。
送客 陸游
有客相與飲，酒盡惟清言。坐久饑腸鳴，殷如車輪翻。烹栗煨芋魁，味美敵熊蹯。一飽失百憂，抵掌談羲軒。意倦客辭去，秉炬送柴門。林間鳥驚起，落月傾金盆。
夜寒起坐待旦 陸游
戃怳不成寐，攬衣寒夜中。青熒煨芋火，鞺鞳鼓簾風。巷犬聲如豹，山童首似蓬。悠然束書坐，徐待日生東。
信手翻古人詩隨所得次韵二首 夜坐 陸游
病起瘦可驚，崚嶒夜窗影。八十遂當至，何止踐衰境。食簞幸能盡，藥裹亦已屏。汲泉煮日鑄，舌本味方永。士苦不自晦，常若錐見穎。叔度獨何人，長陂渺千頃。
信手翻古人詩隨所得次韵二首 除夜沐浴 陸游
孔門春服成，弟子從沂浴。老氏坐中庭，莊生記新沐。古聖自潔清，如日浴暘谷。豈比流俗人，蟣蝨生桎梏。老人喜時節，良夕當爆竹。未濯三生垢，湯沐意亦足。豈惟寓蕭散，亦以洗榮辱。悠然獨酌罷，投枕睡已熟。
甲子歲元日 陸游
飲罷屠蘇酒，真爲八十翁。本憂緣直死，却喜坐詩窮。米賤知無盜，雲霒又主豐。一簞那復慮，嬉笑伴兒童。
初春書懷七首  其一 陸游
六十餘年慕古人，即今方近葛天民。見人各是元非恕，遇事皆安豈怨貧。小圃鉏耰聊過日，扁舟烟雨尚關身。出門未覺龍鍾在，禹廟蘭亭又見春。
初春書懷七首  其二 陸游
耄及光陰古更稀，自今惟有數期頤。食觀本草雖多事，醉讀離騷自一奇。物外有人閑始見，山中可樂老方知。武陵好在桃千樹，短櫂相尋亦未遲。
初春書懷七首  其三 陸游
數掩蘆藩並水居，一家全似業樵漁。春寒例謝常來客，老病猶貪未見書。馴雀正緣拋食慣，芳蘭肯爲礙門鋤。藥苗滿鉢無人共，賴有溪僧爲破除。
初春書懷七首  其四 陸游
甫及初春日已長，偶同鄰曲集山房。囊盛古墨靴紋皺，箬護新茶带胯方。老境不嫌來冉冉，流年直恐去堂堂。清泉冷浸疏梅蕊，共領人間第一香。
初春書懷七首  其五 陸游
底處人間無駭機，超遥且喜謝招麾。千年澗底孤松秀，萬里天邊獨雁歸。服氣昔常憎火食，遊山近已製荷衣。青城况有幽人約，會守丹爐隱翠微。
初春書懷七首  其六 陸游
納祿貧如筮仕初，歸來依舊卧蝸廬。半池墨瀋臨章草，一碗松肪讀隱書。長鑱僅供饑子美，清江不療渴相如。耄期自許詩情在，雪裏猶能跨蹇驢。
初春書懷七首  其七 陸游
愚公不解計安危，行盡人間惡路岐。難似車登蛇退嶺，險如舟過馬當祠。平生憂患常難測，送老安閑敢自期。一事不成應有命，惟將知止報明時。
初春紀事二首  其一 陸游
窗欞無日影，庭樹無風聲。微雲淡天宇，非陰亦非晴。美哉豐年祥，入我屠蘇觥。父老亦共喜，歡言叩柴荆。一飽已有期，惟當力春耕。遣兒牧雞豚，作社賽西成。
初春紀事二首  其二 陸游
經冬少雨雪，所至苦水涸。園蔬葉多蠹，山步船半閣。入春一再雨，喜氣滿墟落。又聞湖邊路，已破小桃萼。一尊儻可携，父子自酬酢。
送子虡吳門之行 陸游
相送何由插羽翰，淡烟微雨暗江干。孤懷最怯新春別，病骨難禁昨夜寒。尊酒汝寧嫌魯薄，釜羹翁自絮吳酸。此詩字字俱愁絕，忍泪成篇却怕看。
法雲僧房 陸游
八十衰翁有底忙，水邊山際亦倀倀。清溪橋斷舟橫岸，小塢梅殘雨漬香。數點青燈經野市，一爐軟火宿僧房。自嫌尚有人間念，却爲春寒怯夜長。
陌上 陸游
陌上長歌任笑狂，此生得喪略相當。天將耄齒償貧悴，身坐虛名掇謗傷。溪水漸生朱舫活，野梅半落綠苔香。新晴快上蘭亭路，莫待春殘始一觴。
獨立 陸游
白髯蕭颯一愚公，獨立濛濛細雨中。羊踏寒蔬新少夢，魚生空釜久諳窮。殘編幸有聖賢對，閑話豈無鄰曲同。衒鬻才名非老事，小詩信筆不能工。
春陰 陸游
數間茅屋傍楓林，常負平生萬里心。老去逐年增老病，春來無日不春陰。麴塵蘸岸波初漲，猩血團枝色已深。欲到東園還懶起，却和殘睡聽鳴禽。
閑味 陸游
身似枯禪謝世塵，豈容收斂强冠巾。庾郎三韭不妨飽，晏子一裘何恨貧。栖冷每憐雞唱早，雲開初見月痕新。閑中有味君知否，熊掌駝峰未是珍。
聞虜亂代華山隱者作 陸游
滿谷松風枕石眠，中元戰血又成川。但思秦鑄銅人日，不記齊成柏寢年。大藥一爐暾晚日，孤桐三尺寫秋泉。何妨狂舞旗亭下，乞與人間畫醉僊。
春日 陸游
車馬閑中絕，衣襦病後寬。改詩消晝永，賒酒敵春寒。柳細搓難似，花新染未乾。歸鴻與來燕，各自管悲歡。
寄子虡 陸游
十里城南路，蕭然一禿翁。舊書衰易忘，新句懶難工。山色春寒淡，溪流宿雨通。街頭有良醞，思汝一尊同。
送子坦 陸游
老境寧容別，諸兒仕爲貧。一春多卧病，幾度送行人。五斗方須祿，千金且愛身。長安雖可樂，憐汝正思親。
送子遹 陸游
隔一濤江路豈遥，躊躇不覺欲魂銷。寄書勿遣過三日，發渡何曾無兩潮。睡少不關茶作祟，愁多却賴酒時澆。柯橋西畔斜陽岸，誰爲離人惜柳條。
醉眠初起書事 陸游
身世元知似斷蓬，流年分付酒杯中。饑寒未解士先老，風雨欲收花已空。泥補舊巢梁燕喜，水生支港釣船通。睡魔正費驅除力，隔竹敲茶賴小童。
見蜂采檜花偶作 陸游
來禽海棠相續開，輕狂蛺蝶去還來。山蜂却是有風味，偏采檜花供蜜材。
對酒戲詠二首  其一 陸游
不管詩人大瘦生，但念酒徒稀醉眠。憑誰爲畫畢吏部，縛著鄰家春甕邊。
對酒戲詠二首  其二 陸游
長安市中多美酒，一斗財當三百錢。堪笑書生消幾許，有錢十萬醉經年。
夜興 陸游
梟呼作人聲，月出如野燒。推枕中夜起，殘燈尚餘照。難從公榮飲，獨效孫登嘯。八十推不僵，平昔豈所料。空廊病馬卧，枯草老牛噍。明朝語俗人，與汝不同調。
老甚自詠二首  其一 陸游
殘年真欲數期頤，一事無營飽即嬉。身入兒童鬭草社，心如太古結繩時。騰騰不許諸人會，兀兀從嘲老子癡。亦莫城中買鹽酪，菜羹有味淡方知。
老甚自詠二首  其二 陸游
羨生常笑古人癡，俯仰那知迫耄期。鏡裏鬢無添白處，尊前顔有暫丹時。客瞋終歲常稱疾，兒訝經旬懶賦詩。枉却愁過强健日，身閑何往不熙熙。
夜過魯墟 陸游
晡時發柯橋，申夜過魯墟。燈出籬落間，七世有故廬。門低不容駟，壁壞亡遺書。高樹宿羈鳥，廢沼跳驚魚。移船過古埭，水面涵星疏。安得病良已，畢世澆春蔬。
園中小飲 陸游
造物佚我老，畀以江湖寬。俯仰六年間，得請兩挂冠。鬢毛雖蕭颯，脚力未蹣跚。記書過十張，噉飯空一簞。開歲忽兩月，感此春事殘。杏靨笑牆頭，鶯聲入雲端。掃地設菅席，相與勸加餐。村酒瀉濁清，野果嘗甘酸。鄰里語蟬聯，兒孫話團欒。雖無萬錢筯，浩歌有餘歡。
幽居春晚二首  其一 陸游
雲歸禹穴賞新晴，酒買蘭亭散宿酲。竹带鞭移俄盛出，鶴全窠買已長鳴。故山雖愧收身晚，外物元如脫髮輕。只恐村鄰成間闊，杖藜隨處叩柴荆。
幽居春晚二首  其二 陸游
老廢讎書病廢詩，晝閑惟與睡相宜。未尋內史流觴地，又近龐公上冢時。花發遊蜂喧院落，筍長馴鹿入藩籬。石帆山下春如許，野老來招不用辭。
梅花過後遊西山諸庵 陸游
乞得身歸喜滿顔，柴門雖設不曾關。無如梅作經年別，且就僧分半日閑。樵斧曉穿雲外去，釣船夜向月中還。君看老子無窮樂，一笑知非造物慳。
梅僊塢花涇觀桃李 陸游
妖妍天遣占年華，嘆息人間有許花。十里織成無罅錦，半天留得未殘霞。欲題直恐無才稱，不見何由信客誇。醉後又驚春事晚，湖堤烟柳已藏鴉。
家園賞花 陸游
白首扁舟返舊邦，逢春直欲倒千缸。紅雲夾路薔薇障，翠羽成層薜荔幢。鶯語枝頭常盡日，蝶迷葉底不成雙。閑人爛醉尋常事，中聖先判卧北窗。
聞金溪陸伯政下世 陸游
久矣望來使，潸然開訃書。兩家通絕譜，千里泣靈車。亦悟古皆死，所悲天祝余。泉扃生氣在，故不羨曹蜍。
一春風雨太半有感 陸游
忽忽春將老，寒暄尚未齊。雨昏雞唱晚，風惡鵲巢低。寫物才殊退，尋芳思欲迷。餘年不須較，只是死秦稽。
山行贈野叟二首  其一 陸游
垂白衰翁住道邊，突間猶喜續炊烟。壁如龜筴難占卜，瓦似魚鱗不接連。幼學及時兒識字，官租先眾吏無權。與君俱長宣和日，握手相看一悵然。
山行贈野叟二首  其二 陸游
莫笑孤村生理微，茅茨烟火自相依。客來旋掃青苔榻，日在先關白版扉。婦女憂蠶租葉去，兒童耘麥荷鉏歸。散人世襲江湖號，剩欲溪頭借釣磯。
雲門道中 陸游
川靄林霏翠欲浮，散人心事寄沙鷗。暮投野店孤烟起，曉涉清溪小蹇愁。嶺路窮時縈細棧，山形缺處起重樓。釣游陳迹渾如昨，一念凄然不自由。
讀書有感 陸游
洙泗諸生尊所聞，豈容兀者亦中分。焚經競欲愚黔首，亡史誰能及闕文。吾道固應千古在，幾人虛用一生勤。世間倚相何曾乏，會與明時誦典墳。
六言雜興九首  其一 陸游
世界庵摩勒果，聖賢優鉢曇華。但解折衷六藝，何須和會三家。
六言雜興九首  其二 陸游
夢裏明明周孔，胸中歷歷唐虞。欲盡致君事業，先求養氣工夫。
六言雜興九首  其三 陸游
語道無如孔孟，佛莊雖似非同。倘有一人領會，何須客滿坐中。
六言雜興九首  其四 陸游
失馬詎知非福，亡羊不妨補牢。病裏正須周易，醉中却要離騷。
六言雜興九首  其五 陸游
舉足加劉公腹，引手捋孫郎鬚。士氣日趨委靡，賴有二君掃除。
六言雜興九首  其六 陸游
廣平作梅花賦，少陵無海棠詩。正自一時偶爾，俗人平地生疑。
六言雜興九首  其七 陸游
瘦馬羸僮道路，清泉白石山林。常得有衣換酒，不愁無法燒金。
六言雜興九首  其八 陸游
一夜雨來可怖，五更雲散無餘。傳舍僧窗雖異，不妨隨處觀書。
六言雜興九首  其九 陸游
熟讀大小止觀，精思內外黄庭。直使超然有得，豈若淵源六經。
春晚出遊六首  其一 陸游
風急名花紛絳雪，土鬆香草出瑶簪。且呼野艇西村去，未必微雲便作陰。
春晚出遊六首  其二 陸游
王孫草生與階齊，女郎花發乳鶯啼。街頭賣酒處處賤，信脚覓醉無東西。
春晚出遊六首  其三 陸游
柳暗人家水滿陂，放翁隨處曳筇枝。村深麥秀蠶眠後，日暖鳩鳴鵲乳時。
春晚出遊六首  其四 陸游
禹吾無間聖所嘆，治水殆與天同功。三千年事一炊頃，窆石嵯峨烟靄中。
春晚出遊六首  其五 陸游
岌岌高丘近道邊，寂寥翁仲卧荒烟。生前意氣今何在，寒食無人挂紙錢。
春晚出遊六首  其六 陸游
鳴機裂素製春衣，煮酒香清雁鶩肥。倒社相呼共行樂，三撾鼓近是船歸。
北窗 陸游
老人日夜衰，卧起常在背。窗間一編書，終日聖賢對。東皋客輸米，粲粲珠出碓。南山僧餉茶，細細雪落磑。吾兒亦解事，稀甲自鉏菜。一饑既退舍，百念皆卷旆。閑身去俗遠，澄念與道會。宿痾走二豎，美睡造三昧。挂冠反布韋，上印謝銀艾。庭中石蒼然，此客真度外。
幽居雜題四首  其一 陸游
開歲頻風雨，清明氣始和。遊山書半廢，耽酒睡常多。客去孫登嘯，牛疲甯戚歌。餘生猶有幾，盡底付漁蓑。
幽居雜題四首  其二 陸游
雅意元知止，遄歸喜遂初。久閑棋格長，多病釣徒疏。漬藥三升酒，支頭一束書。兒曹看翁懶，切勿厭蝸廬。
幽居雜題四首  其三 陸游
忽忽年光逝，悠悠世事非。曉猶明績火，晝永啟漁扉。施食禽魚熟，疏溝杞菊肥。寂寥何所嘆，父子自相依。
幽居雜題四首  其四 陸游
獨往成初志，安居謝世紛。名書硬黄紙，古硯熨焦紋。雨作占琴薦，風來散鷺群。豈無朝市事，塞耳未曾聞。
題旅舍壁二首  其一 陸游
泥淖停牛屋，風埃坐簀床。絳人難諱老，楚客自嫌狂。浪迹江湖大，回頭日月長。村村有餅餌，正可不赍糧。
題旅舍壁二首  其二 陸游
地曠風號木，天高日脫雲。村名步頭換，縣界驛前分。蒿艾春侵路，雞豚暮識群。敲門就炊爨，一飯敢忘君。
出行湖山間雜賦四首  其一 陸游
老入新年健，春逢小雨晴。偶因尋酒去，又作繞村行。塘水蒼鵝戲，郊原黄犢鳴。閑身有樂事，倚杖看農耕。
出行湖山間雜賦四首  其二 陸游
新釀學鵝黄，幽花作蜜香。客邀閑即去，病起醉何傷。野寺無晨粥，村伶有夜場。吾心靜如水，隨事答年光。
出行湖山間雜賦四首  其三 陸游
徑繞茶岡北，橋連芡浦東。蟲鎪烏桕葉，露溼豨薟叢。燒地春蕪綠，漁扉夕照紅。君恩那可報，惟是祝年豐。
出行湖山間雜賦四首  其四 陸游
魚市樵風口，茶村穀雨前。柳邊烟掩苒，堤上草芊眠。墓掃鴉銜肉，人歸鷺導船。東風吹短髮，得句爲誰妍。
上巳 陸游
殘年登八十，佳日遇重三。簾幕低新燕，房櫳起晚蠶。名花紅滿舫，美醞綠盈甔。春事還如昨，衰懷自不堪。
筍絕句 陸游
列仙閱世獨清癯，雪谷冰溪老不枯。輸與錦棚孩子輩，千金一束入天厨。
贈蘇召叟 陸游
蘇子出儔輩，翩如天際鴻。才華刮眼瞙，文字愈頭風。豈止千人見，真當四海空。老夫雖耄矣，此論不妨公。
贈趙去華 陸游
趙子毫端萬斛珠，眼前百輩不枝梧。盛名豈待它年見，公論何曾一日無。我老杜門惟足睡，君豪折簡固難呼。此詩强欲相題目，堪笑衰翁膽滿軀。
道室述懷 陸游
養心功用在還嬰，肯使秋毫有妄情。二寸藤冠狂道士，一編蠹簡老書生。狐妖從汝作人立，金價在吾如土輕。地肺終嫌近朝市，明年泝峽上青城。
春晚雨中作 陸游
冉冉流年不貸人，東園青杏又嘗新。方書無藥醫治老，風雨何心斷送春。樂事久歸孤枕夢，酒痕空伴素衣塵。畏途回首濤瀾惡，賴有雲山著此身。
晚行湖上 陸游
飽來捫腹繞村嬉，北陌東阡信所之。女手采餘桑鬰鬰，烟蕪生遍冢纍纍。高林日暮無鶯語，深巷人歸有犬隨。東走郡城逾十里，好風勞送角聲悲。
欲卜庵居未有勝地作詩識之 陸游
破裘百結鬢垂蓬，旋過流年旋已空。魔眷屬如雲盡散，性光明似日方中。極知萬事不勞問，欲住一庵誰與同。會向巢居明月夜，五弦橫膝寫松風。
東窗遣興 陸游
東窗徙倚當閑遊，水長池魚自滿溝。花氣襲人渾欲醉，鳥聲喚客又成愁。百年光景輸欹枕，萬里風烟入倚樓。欲寫烏絲還懶去，詩名老去判悠悠。
獨酌 陸游
一榼芳醪手自斟，從來戶小怯杯深。已於醉醒知狂聖，又向淳漓見古今。濡首固非吾輩事，達生猶得昔人心。酴醿欲過香差減，且據胡床坐綠陰。
舟中作 陸游
誤長僊蓬不滿年，恩容歸老白雲邊。草枯病馬停朝秣，水冷鰥魚廢夜眠。混俗豈須名赫赫，耐嘲唯可腹便便。柯橋梅市花俱好，且典春衣醉放顛。
衰疾 陸游
衰疾憐新鬼，狂豪尚故吾。棋常先客著，行不許兒扶。硯潤閑蟾滴，香殘冷鴨爐。自憐風味在，尚欲泛江湖。
示兒 陸游
聞義貴能徙，見賢思與齊。食嘗甘脫粟，起不待鳴雞。蕭索園官菜，酸寒太學齏。時時語兒子，未用厭鉏犁。
野興 陸游
溪漲侵庵路，山光壓釣磯。荒畦荷鉏去，小艇載犁歸。世態那堪看，吾言可自違。從今謝人事，終日掩荆扉。
閑遊四首  其一 陸游
遊徧名山日月長，結廬歸占水雲鄉。醉中即是逃名地，閑外應無度世方。檜蜜滿脾餘小苦，朮苗浥露有奇香。肺腸自與人間別，堪笑醅缸與飯囊。
閑遊四首  其二 陸游
高會揮金愧二疏，食貧只似布衣初。終年老健緣儲藥，隨分窮忙爲著書。弔古何時過梁宋，題詩且欲徧衡廬。不須更擬乘風去，水有烟帆陸筍輿。
閑遊四首  其三 陸游
過盡僧家到店家，山形四合路三叉。清明漿美村村賣，穀雨茶香院院誇。困卧幽窗身化蝶，醉題素壁字棲鴉。夕陽不盡青鞋興，小立風前鬢脚斜。
閑遊四首  其四 陸游
夙興蓐食戒山行，策蹇迢迢過故城。露葉未乾明曉日，風蒲初勁借秋聲。綠陰渡口孤鶯語，白水陂頭兩犢耕。遥望炊烟疑可憩，試從行路問村名。
炊米不繼戲作 陸游
敢羨晨興費萬錢，口邊縱理信前緣。高年雖獲殿諸老，一飽常如登九天。架上有書吾已矣，甑中無飯亦陶然。蓬門一閉還旬日，實怕閑人攪晝眠。
暮行 陸游
志士能輕萬戶封，野人自愛一枝筇。行窮綠岸呼船渡，糴得黄粱就碓舂。林外人家明遠火，月邊僧閣下疏鐘。江村不用愁孤絕，小店茅簷儘見容。
小雨二首  其一 陸游
小雨過巖扃，殘雲傍野亭。花光相映發，鶯語苦叮嚀。舉酒和神氣，彈琴悅性靈。索居朋友絕，得句遣誰聽。
小雨二首  其二 陸游
急雨方侵幔，斜暉忽滿廊。塵清添草色，衣潤省篝香。婦織將收繭，農功已下秧。諸孫入家塾，親爲授三蒼。
送辛幼安殿撰造朝 陸游
稼軒落筆凌鮑謝，退避聲名稱學稼。十年高卧不出門，參透南宗牧牛話。功名固是券內事，且葺園廬了婚嫁。千篇昌谷詩滿囊，萬卷鄴侯書插架。忽然起冠東諸侯，黄旗皂纛從天下。聖朝仄席意未快，尺一東來煩促駕。大材小用古所嘆，管仲蕭何實流亞。天山挂旆或少須，先挽銀河洗嵩華。中原麟鳳爭自奮，殘虜犬羊何足嚇。但令小試出緒餘，青史英豪可雄跨。古來立事戒輕發，往往讒夫出乘罅。深仇積憤在逆胡，不用追思灞亭夜。
初夏 陸游
白白飺筒美，青青米果新。衰遲重時節，薄少遍鄉鄰。梅市花成幄，蘭亭草作茵。極知歡意盡，强起伴遊人。
自警 陸游
放翁原憒憒，徂歲復駸駸。社櫟終無用，秋蟲漫苦吟。拍蚊違殺戒，引水動機心。老耄誰規我，忠言抵萬金。
枕上 陸游
病叟少安枕，驚禽無穩棲。慵占賈誼鵩，空感祖生雞。野勢風號北，窗痕月過西。元非破賊手，只合架牛犁。
野步至近村 陸游
耳目康寧手足輕，村墟草市徧經行。孝經章裏觀初學，麥飯香中喜太平。婦女相呼同夜績，比鄰竭作事春耕。勿言野饁無鹽酪，筍蕨何妨淡煮羹。
書懷示子遹 陸游
平生山林幾緉屐，何意隨人戴朝幘。口言報國直妄耳，斷簡圍坐晨至夕。道山堂東直廬冷，手種疏篁半窗碧。但虞風波起平地，豈有毫髮能補益。成書朝奏暮請老，入耳幸免煩言嘖。東望故山百餘里，父老歡忻來接迹。白羊綠酒爭下擔，長笛腰鼓紛如織。迢迢梅市過魯墟，觀者所至空巷陌。爾來呻吟又春盡，周視室中惟四壁。但令糲飯粗撐拄，猶勝朱門常踧踖。小兒助我理孤學，終歲伏几心如石。問看飲酒詠離騷，何似焚香對周易。
三月三十夜聞杜宇 陸游
斗轉春歸不自由，韶華已逐水東流。子規獨抱區區意，血泪交零曉未休。
夜大雨連明晨起乃知之 陸游
黄紬被穩枕慵移，夜雨淋浪了不知。水長壞陂初復後，鳩鳴去婦却還時。芳蹊入夏多青子，白髮今年有黑絲。剩欲披衣湖上去，滿村芳草正離離。
聞虜亂次前輩韵 陸游
中原昔喪亂，豺虎厭人肉。輦金輸虜庭，耳目久習熟。不知貪殘性，搏噬何日足。至今磊落人，泪盡以血續。後生志撫薄，誰辦新亭哭。藝祖有聖謨，嗚呼寧忍讀。
壯士吟次唐人韵 陸游
士厭貧賤思起家，富貴何在髮已華。不如爲國戍萬里，大寒破肉風卷沙。誓捐一死報天子，兜鍪如箕鎧如水。男兒墮地射四方，安能山棲效園綺。塞雲漠漠黄河深，凉州新城高十尋。風餐露宿寧非苦，且試平生鐵石心。
衰疾 陸游
衰疾猶能飯一簞，蓴絲菰首亦加餐。舊叨刻印俄銷印，老愧彈冠亟挂冠。自怪嵇康如許懶，人憐范叔不勝寒。得錢剩買青芒屨，采藥名山興未闌。
書日用事二首  其一 陸游
左右數書冊，朝夕一草堂。家貧自能儉，病愈不求方。盛饌豚肩美，常庖筍茁香。園丁報花坼，亦復命壺觴。
書日用事二首  其二 陸游
一裘良已暖，半菽可無饑。養氣戒多語，端居如有思。私心須自勝，己過遣誰知。耄齒尤當勉，常憂寸晷移。
初夏出遊 陸游
去去衝朝霧，行行弄夕霏。移秧晴竭作，坐社醉扶歸。細草迷行徑，殘花點釣磯。牸牛將犢過，雄雉挾雌飛。野寺烟鐘遠，村墟績火微。諸孫殊可念，相喚候柴扉。
初夏晝眠 陸游
好景逢初夏，閑身得晝眠。書橫竹架上，冠墮素屏前。葱蒨小山桂，潺湲幽竇泉。危巢出乳燕，高樹集新蟬。强健關天命，逍遥近地仙。晚窗思茗飲，自取雪芽煎。
農事稍間有作 陸游
架犁架犁喚春農，布穀布穀督歲功。黄雲壓簷風日美，綠針插水霧雨濛。年豐遠近笑語樂，浦漲縱橫舟楫通。東家筑室窗戶綠，西舍迎婦花扇紅。我方祭竈徹豚酒，盤箸亦復呼鄰翁。客歸我起何所作，孝經論語教兒童。教兒童，莫匆匆，願汝日夜勤磨礱，烏巾白紵待至公。
夜雨 陸游
暮雨蕭蕭集瓦溝，空階點滴送清愁。何由乞得須臾睡，直到窗明滴未休。
朝晴 陸游
宿雨初收雲四歸，小山草木麗朝暉。翩然雙鵲從簷下，言語分明訴溼衣。
北窗 陸游
簾影參差午漏前，盆山綠潤雨餘天。詩無傑句真衰矣，酒借朱顔却悵然。海燕理巢知再乳，吳蠶放食過三眠。名泉不負吾兒意，一掬丁坑手自煎。
遊山戲作 陸游
晚境頻辭祿，窮居旋學耕。量衰添酒敵，才盡減詩名。風月成交友，溪山管送迎。登車雨先止，天豈相吾行。
遣興二首  其一 陸游
聒聒鳴鳩莫笑渠，百年我亦旋枝梧。病知藥物難爲驗，老覺人間不足娛。茆屋何妨度寒暑，蔬餐且可遣朝晡。釣船一出無尋處，千頃江邊雪色蘆。
遣興二首  其二 陸游
老荷君恩許醉眠，散人名號愧妨賢。久叨物外清閑福，粗識詩中造化權。風月四時隨指顧，乾坤一氣入陶甄。新秋更欲浮滄海，卧看雲帆萬里天。
細雨 陸游
細雨重雲漸入梅，陰陰門巷長新槐。壯心已與年俱逝，脫髮應無術可栽。美睡常嫌鶯喚起，清愁却要酒闌回。年來百事非平昔，信手題詩懶剪裁。
初暑 陸游
槐陰清潤麥風凉，一枕閑眠晝漏長。山鵲喜晴當戶語，海桐带露入簾香。酒緣久病常辭酌，茶爲前銜偶得嘗。雲北雲南動遊興，速呼小豎治輕裝。
夙興 陸游
夙興短蓬髮，幽步豁煩襟。翠碧停闌角，黧黄語柳陰。書殘頻補緝，琴廢細追尋。未是全無事，猶堪養道心。
新堂 陸游
湖上新堂氣疏豁，三面嵐光翠如潑。都門歸來病相屬，鄰里怪我間何闊。蓴絲作羹飯雕胡，厨人斫鱠藝絕殊。何由喚得左元放，銀盤釣出松江鱸。
即席四首  其一 陸游
稚荷出水榴花開，長笛圜鼙送舉杯。村鄰相樂君勿笑，要是安健無兇災。
即席四首  其二 陸游
醉中起舞遞相屬，坐上戴花常作先。要知吾輩不凡處，一吸已乾雙玉船。
即席四首  其三 陸游
長魚腹腴羊臂臑，饞想久矣無秋毫。今朝林下煨苦筍，更覺此君風味高。
即席四首  其四 陸游
小山榴花照眼明，青梅自墮時有聲。柳橋東岸倚筇立，聊借水風吹宿酲。
生涯 陸游
久矣冥行墮嶮巇，樂哉偶得謝招麾。放懷身世相忘地，夙駕山林獨往時。縱老豈容妨痛飲，更慵亦未廢新詩。超然自喜生涯別，始嘆龜堂見事遲。
落花 陸游
桃李擅春事，酴醿爲之殿。豈不欲周旋，過日如掣電。大風連三日，吹盡無餘片。留之豈有策，佇立情眷眷。空令腸九回，竟欠語一轉。流年付芳草，樽酒孤勝踐。鶯聲入碧雲，簾影滿深院。消摇綠陰間，風流屬團扇。
四月廿二日微雨中次前輩韵 陸游
語訛覺齒疏，冠倒感髮稀。屢爲曼容免，遂賦淵明歸。今日天氣佳，雨絲弄斜暉。起居惟所適，單複時易衣。出遊叩僧廬，歸卧掩漁扉。一笑顧兒子，正爾良未非。
夜雨 陸游
點滴茅簷雨，長宵不肯晴。殘缸待雞唱，倦枕厭梟鳴。已踐衰殘境，况兼羈旅情。晨興亦何事，椎髻繞廊行。
夏日 陸游
入戶桐陰漸覆床，乍敷笛簟北窗凉。筇枝倚壁知身健，衣焙殘香覺日長。雨霽斷雲時聚散，風來纖草久低昂。蝶衣粉溼猶飛懶，小駐闌干就夕陽。
久雨二首  其一 陸游
梅子青青苦未黄，經旬積雨欲頹牆。蠹生書帙時須火，潤入衣篝剩得香。鄰舍相逢驚間闊，通宵不寐聽淋浪。定知又發韓公笑，有底鳴蛙兩股長。
久雨二首  其二 陸游
梅天一日幾陰晴，對酒無聊醉不成。巧曆莫能知雨點，孤桐那解寫溪聲。林深鳥爵來無數，草茂鋤耰去即生。明日雲開天萬里，御風吾欲過青城。
舟中 陸游
青楓湖上村，綠蓑舟中客。雲興山疊見，海近地勢坼。悠然滄洲趣，宛與塵世隔。雖云食不足，粗免婚嫁責。渥丹未辭鏡，衰白幸滿幘。明當鼓枻行，放浪窮七澤。
繫船 陸游
高樹滴殘雨，叢蘆生夕風。惰遊貧有自，老鈍學無功。歲月詩編裏，江湖旅色中。烟村繫船處，邂逅得漁翁。
復雨 陸游
催喚兒童掃綠苔，長歌清嘯興悠哉。林間子墮知梅熟，水面痕生驗雨來。往事已成孤枕夢，故人誰共一樽開。自憐未負年華在，素扇團團月樣裁。
書適 陸游
清和巷陌單衣後，綠潤軒窗午餉餘。曲曲素屏圍倦枕，斜斜筠架閣殘書。松陰坐石閑看鶴，山寺尋僧晚跨驢。此段家風君試看，京塵撲帽獨何歟。
村社禱晴有應 陸游
叢祠牲酒走村村，賴是龍歸爲解紛。爽氣收回騎月雨，快風散盡滿天雲。數峰縹緲如屏面，一浦漣漪作簟紋。猶勝楚人簫鼓裏，九歌哀怨下湘君。
題北窗二首  其一 陸游
束擔還山讀舊書，斷編終日見唐虞。千莖白髮年華速，一點青燈夜漏徂。厚價異時空市骨，大呼從昔不成盧。細思天賦原非薄，跬步門前萬頃湖。
題北窗二首  其二 陸游
不嗔人作腐儒看，斷簡堆中興未闌。更事愈懷憂國切，苦心始覺著書難。流泉激激人聲遠，修竹蕭蕭暑令寒。四海諸公常共處，北窗何地著身寬。
晝坐聞牆外人聲殊敗幽思戲作 陸游
老人氣衰凋髮齒，歲月翩翩來有幾。晨興食米不一溢，日課讀書猶十紙。雖云喧寂無二觀，終嫌蜩蚻喧吾耳。亟起振衣欲出門，赤日當空汗如洗。撥灰未炷瓦爐香，汲井先換銅匜水。也勝太史落南時，短檠夜對屠牛机。
晨起行園中 陸游
老病厭囂煩，晨興步小園。草深移舊路，竹茂失頹垣。未暇從魚樂，惟思與石言。人家尋每得，拄杖印苔痕。
葺舍 陸游
蟻知將雨先移穴，燕護新雛迭守巢。補漏支傾吾可笑，呼奴乘屋更添茅。
次韵林伯玉登卧龍 陸游
一紙臨門喜欲顛，詞源滾滾瀉長川。旗旄外閫新元帥，風月名山古洞天。自笑屏居依近郭，每煩登望指孤烟。雄篇三復空興嘆，窮乃工詩似不然。
道室雜詠六首  其一 陸游
精神有限惟當嗇，造化無心不汝私。此事安須知决擇，雞鳴勿後老人期。
道室雜詠六首  其二 陸游
黄褐長絳七尺身，袖中一劍隱紅塵。城門萬屨日來往，眾裏安知無此人。
道室雜詠六首  其三 陸游
冰霜難與夏蟲語，晦朔豈容朝菌知。忿慾至前能小忍，人人券內有期頤。
道室雜詠六首  其四 陸游
萬法元須一理通，長生極治本同功。廣成千歲無它術，祇在唐虞二典中。
道室雜詠六首  其五 陸游
莫緣侯印學陰謀，生世惟須一釣舟。輕用鏌铘終折缺，善刀何止解千牛。
道室雜詠六首  其六 陸游
放翁耄齒猶朱顔，一物不留方寸間。已吞八九雲夢澤，更著百億須彌山。
湖塘夜歸 陸游
漁翁江上佩笭箵，一卷新傳范蠡經。鬰鬰林間桑椹紫，芒芒水面稻苗青。雲邊筑舍分南北，陌上逢人半醉醒。莫恨西村歸路遠，行前點點有飛螢。
東軒 陸游
僻巷地無喧，閑人慮不煩。刺舟回北渚，岸幘倚東軒。乳鵲行苔徑，馴麞觸筍藩。作勞憐野老，喚取倒清樽。
夏日 陸游
例謝門前客，深藏篋裏書。衣穿但重補，飯足不求餘。山溜鳴庭際，藤陰接屋除。何勞厭三伏，俯仰即秋初。
斫膾 陸游
玉盤行膾簇青紅，輸與山家淡煮菘。要識坐堂哀觳觫，試來臨水看噞喁。
野飯 陸游
六十日白可續飯，三千年清何與人。堪笑此翁頑似鐵，還山又食一番新。
村酒 陸游
亂山落日漁歌長，平疇遠風粳稻香。酒旗摇摇截官道，歸家未遲君試嘗。
避雨 陸游
雲如壞山欲塞海，樹似奇鬼將搏人。急投民家雨隨至，燎衣不覺雞唱晨。
雨中短歌 陸游
昨夕雨大如車軸，今旦雨細如牛毛。人言愈細愈澤物，天公爲此非徒勞。泥深入市路欲絕，壞簷敗壁風蕭騷。豈惟蛙黽矜得意，坐覺藜莠無由薅。剝床供爨嗟婢子，持傘上學憐兒曹。村場酒貴賒不得，且解布囊尋弊袍。
散懷 陸游
少年已遂遯山林，何况霜毛兩鬢侵。習氣尚存詩入夢，病根未去藥關心。猿知秋近啼先苦，鶴閱年多頂漸深。不忍頓疏風月在，粗能扶杖即登臨。
南堂 陸游
空堂寂寂暑氣清，祇有燕雀無人聲。雲頭忽移簾影失，雨點亂集荷盤傾。溝坑水溢魚鱉喜，庭戶風送蛟龍腥。衣巾汗垢爲一洗，呼奴舉榻臨前楹。取泉石井試日鑄，吾詩邂逅亦已成。何由探借中秋月，與子同遊白玉京。
門屋納凉 陸游
機裂齊紈如素月，床敷蘄簟起微瀾。行人遠不分眉目，過鳥高猶響羽翰。新長庭槐夾門綠，無窮陂稻際天寬。今年項里楊梅熟，火齊驪珠已滿盤。
幽居 陸游
孤村野徑不曾鋤，惡草從來一寸無。每爲遊魚疏港瀆，更緣啼鳥植楸梧。閑門猶有僧時到，殘產渾無賦未輸。浪走人間真誤計，暮年猶足補東隅。
露坐 陸游
殘月久方上，幽花時自零。風枝驚宿鳥，露草溼流螢。浩氣吞雲夢，危途塞井陘。菱歌何處起，及我醉初醒。
暑中久不把酒盆池千葉白蓮忽開一枝欣然小酌因賦絕句二首  其一 陸游
千葉芙蕖白玉膚，一樽沆瀣碧琳腴。極知俱出氛埃外，我亦秋風山澤臞。
暑中久不把酒盆池千葉白蓮忽開一枝欣然小酌因賦絕句二首  其二 陸游
我讀淵明止酒篇，知渠未識玉池僊。誰言見面無多子，高壓天魔萬二千。
老馬 陸游
貧家畜老馬，枯萁風雨噍。本非百金產，安用三品料。馬固忘華廄，士亦安蓬藋。兩窮適相遭，萬事付一笑。少游御款段，作計無此妙。可憐杜陵翁，妄想追風驃。
大熱 陸游
五月頗閔雨，炎風吹旱塵。氣羸不給喘，流汗沾衣巾。呼婢使具浴，報以未買薪。汝事雖不恪，亦坐乃翁貧。汲井掬寒泉，自足忘我嗔。譬如寓逆旅，百事聽主人。
大雨 陸游
今年景氣佳，有禱神必答。時時雖閔雨，顧盼即霑洽。綿地千里間，四月秧盡插。季夏雨三日，凄爽欲忘箑。潴水如塞河，决水如放閘。几席亂蛙黽，庭除泳鵝鴨。舍邊魚受釣，戶外鷗可狎。飛螢最得意，終夕自開闔。蕭蕭菰蒲聲，怳若船入夾。嗟予亦耐事，堅坐書滿榻。懸知䆉䅉收，已足供伏臘。會約張志和，清風泛苕霅。
午睡 陸游
梅黄雨足喜初晴，投枕華胥夢已成。帳底香雲凝未散，手中書卷墮無聲。簟紋似水飛蠅避，鼻息如雷稚子驚。癡腹便便竟何有，已將嘲弄付諸生。
書意 陸游
疏慵久矣卧郊扉，暫出人間輒免歸。梵志放花常恨晚，士師分鹿又成非。平生舊學寧當負，同志良箴亦重違。說與吾兒勤念此，負禾勿恨露沾衣。
卜居三山已四十年矣暇日有感聊賦五字二首  其一 陸游
薄宦非初志，幽居不計年。稚松成偃蓋，小豎亦華顛。生理憑耕稼，光陰付醉眠。從來慕園綺，一著要爭先。
卜居三山已四十年矣暇日有感聊賦五字二首  其二 陸游
泥古衰猶學，開荒夜亦耕。屋芟生草蓋，釜擷野蔬烹。白稻雨中熟，黄鴉桑下鳴。殘雲忽吐日，喜對小窗明。
北窗 陸游
北窗無俗物，三伏有餘凉。玉麈消長日，風漪可一床。盞分新作茗，爐撥欲殘香。却岸紗巾去，翛然野水傍。
睡起已亭午終日凉甚有賦 陸游
飯罷頹然付一床，曠懷真足傲羲皇。松棚盡日常如暮，荷沼無風亦自香。倚杖月生人影瘦，岸巾露透髮根凉。頗聞王旅徂征近，敷水條山興已狂。
殘雨 陸游
五更殘雨滴簷頭，探借天公一月秋。只道風吹雲散盡，數聲桑下又鳴鳩。
溪上避暑二首  其一 陸游
暮年事業轉悠悠，盡日投竿杜若洲。世上漫言天愛酒，古來寧有地埋憂。全家只合雲山老，萬事空驚歲月遒。褫带脫冠猶病暍，正平頗憶著岑牟。
溪上避暑二首  其二 陸游
短髮颼颼徹頂凉，悠哉隨處據胡床。但憐鵲影翻殘月，不恨蟬聲送夕陽。門巷陰陰桐葉暗，汀洲漠漠藕花香。寓形宇內終煩促，安得騎鯨下大荒。
龜堂避暑 陸游
縹緲紗厨覆象床，蠻童擎粥進黄粱。硯池湛湛一泓墨，衣焙霏霏半篆香。團扇題詩無滯思，清泉灑地有餘凉。更須風伯開雲陣，準擬今宵月滿廊。
旅舍偶題 陸游
野店山橋策蹇驢，浩然聊喜遂吾初。童顔幾歲已辭鏡，胎髮今朝還入梳。小甕謾營秋社酒，斷編閑理小年書。白雲可笑猶多事，常向人間耐卷舒。
溪月 陸游
天風吹髮冷颼颼，獨向沙邊上釣舟。愁絕平羌江上月，向人依舊半輪秋。
砭愚 陸游
儲藥如丘壟，人愚未易醫。信書安用盡，見事可憐遲。錯自彈冠日，憂從識字時。今朝北窗卧，句句味陶詩。
雜興十首  其一 陸游
早遇齊侯遊柏寢，晚從漢帝祀甘泉。不須苦學飛騰術，更看泥金檢玉年。
雜興十首  其二 陸游
南山手自斸蒼苔，竹閣柴扉次第開。二十里間雲不斷，豈容一點市塵來。
雜興十首  其三 陸游
靈府寧容一物侵，此身只合老山林。何由挽得銀河水，凈洗群生忿慾心。
雜興十首  其四 陸游
赤米熟炊元自軟，黄齏頻倒不多酸。縱令酒負尋常債，也勝人求本分官。
雜興十首  其五 陸游
冰壺冷浸玉芙蕖，三伏炎蒸一點無。凈洗硯池潴墨瀋，乘凉要答故人書。
雜興十首  其六 陸游
硯傳百歲璽闕角，筆擅一時錐出囊。紙欲窮時瘦蛟舉，已看雷雨跨蒼茫。
雜興十首  其七 陸游
扁舟夜載石帆月，雙屨曉穿天柱雲。八十老翁能辦此，不須身將渡遼軍。
雜興十首  其八 陸游
犀象本安山海遠，楩楠豈願棟梁材。伏波病困壺頭日，應有嚴光入夢來。
雜興十首  其九 陸游
粟無人饋方差快，門有僧敲未絕幽。豈是耄荒深絕物，從來不慣惹閑愁。
雜興十首  其一○ 陸游
瞿聃楊墨寧非學，治獄行兵亦有師。惟是儒生知擇術，百年窮達守書詩。
病瘧兩作而愈 陸游
久出天魔境，胡爲瘧鬼來。亦知無妄疾，畢竟不爲災。引睡須書卷，支羸賴粥杯。微風起秋色，樽酒亦時開。
露坐 陸游
略彴方塘北，篔簹小塹東。荷盤傾夕露，芡觜坼秋風。磔磔禽移樹，芒芒月墮空。詩材隨處足，盡付苦吟中。
戲詠 陸游
歲曆還逾半，人生但可悲。此身猶老健，隨處且兒嬉。累瓦初成塔，埋盆又作池。惟應上庭樹，不及髧髦時。
初秋書感 陸游
流年冉冉不容追，餘息厭厭只自知。馬革裹尸違壯志，鹿門采藥卜幽期。林蟬委蛻仙何遠，巢燕成雛去已遲。觸事爾來多感慨，北窗閑賦早秋詩。
湖上 陸游
石帆山下舊苔磯，回首平生念念非。秋早明河低接地，夜深白露冷侵衣。風生古戍笳爭發，月過橫塘鵲獨飛。却看宦途傾奪地，怳然敗將脫重圍。
枕上 陸游
紗幮竹簟不勝清，卧看殘缸翳復明。兩樹梧桐鳴急雨，一林鴝鵒噪疏更。靜無狂蝶妨幽夢，懶有群鷗責舊盟。待旦欲尋梅市路，小舟先向步頭橫。
書懷 陸游
無事自能心太平，有爲終蔽性光明。皮膚脫盡見真理，粱肉掃空甘菜羹。處處浮家成野宿，時時策蹇作山行。平生常笑羊裘老，史冊猶存後世名。
游昭牛圖 陸游
游昭木石師李唐，畫牛乃自其所長。出欄初聽一聲笛，意氣已無千頃荒。客居京口老益困，衣不揜脛鬚眉蒼。時時弄筆眼力健，蹄角毛骨分毫芒。我無沙堤金絡馬，拂拭此幅喜欲狂。乞骸幸蒙優詔許，置身忽在烟林傍。日落飲牛水滿塘，夜半飯牛天雨霜。俚醫灌藥美水草，老巫訶禁祓不祥。願我孫子勤農桑，願汝生犢筋脈强。碓聲驚破五更夢，歲負玉粒輸官倉。
唐希雅雪鵲 陸游
烈風大雪吞江湖，巨木摧折竹葦枯。烏鳶瑟縮墮地死，豈復能顧卵與雛。棘枝拔出亂石罅，凜凜生氣獨有餘。耐寒兩鵲亦異稟，羽族有此山澤癯。神凝氣勁中自足，不待晴日相鳴呼。深知畫手亦怪偉，用意直刮造化爐。氄毛雖細爪翮健，落筆豈獨今所無。我評此畫如奇書，顔筋柳骨追歐虞。
菖蒲 陸游
雁山菖蒲崑山石，陳叟持來慰幽寂。寸根蹙密九節瘦，一拳突兀千金直。清泉碧缶相發揮，高僧野人動顔色。盆山蒼然日在眼，此物一來俱掃迹。根蟠葉茂看愈好，向來恨不相從早。所嗟我亦飽風霜，養氣無功日衰槁。
吾廬東北皆修竹茂木羽族來栖者不可數計感而有作 陸游
遶舍皆茂林，萬數栖鳥雀。詰旦輒爭鳴，未暝紛已泊。清陰交欲暗，丹實熟可啄。吾廬少人迹，媿爾肯見託。雖無惠養德，亦免彈射虐。結巢俯可窺，淳風今豈薄。
秋夜聞蘭亭天章寺鐘 陸游
絕湖上蘭亭，不過一炊頃。湖廢繚隄行，往返常畢景。猶有古寺鐘，迢迢下重嶺。烟雲含莽蒼，風露共凄冷。蕭然草堂卧，度此清夜永。百念一洗空，於焉發深省。
閔雨 陸游
歲秋固多雨，每恨不及時。黄塵蔽赤日，苗槁已不遲。踏車聲如雷，力盡真何爲。天豈不念民，雲族風散之。窮民守稼泣，便恐化棘茨。妻子不望活，所懼尊老饑。我願上天仁，顧哀民語悲。鞭龍起風霆，尚繼豐年詩。
徒行短歌次前輩韵 陸游
風吹短衣雙鬢白，老人徒步歸鄉國。數樹丹楓野店西，一川紅蓼溪橋北。芒鞋有賣百無憂，過盡青山到渡頭。更求款段真多事，堪笑當年馬少游。
江樓次前輩韵 陸游
一日千回上庭樹，城南尚記嬉遊處。俯仰人間八十年，鏡中未許朱顔去。甲第侵雲多貴人，朝回撲帽軟紅塵。江樓月夜吹長笛，誰似儂家不負身。
七月四日夜賦 陸游
樓角西南月一鈎，晚瓜落刃酒新篘。仙家又愴銀河別，太史新班玉曆秋。衰病歲時良冉冉，窮愁身世轉悠悠。莫因乞巧嘲兒女，我亦飄然水上浮。
出近村歸偶作 陸游
朝騎小蹇涉烟村，擁路爭看八十身。似我猶爲一好漢，問君曾見幾閑人。楊梅線紫開園晚，蓴菜絲長入市新。莫笑堅頑推不倒，天教日日享常珍。
送子修入閩 陸游
士生萬里合鵬摶，憔悴青衫且自寬。薄祿及親雖共喜，遠途將父亦誠難。關山可厭風塵惡，蓬蓽應思菽水歡。只道耄年心似鐵，詩成也作鼻辛酸。
書志 陸游
飲水蕭然卧曲肱，桑村麥野醉騰騰。老身長子知無憾，泛宅浮家苦未能。南畝服勞勝乞食，腐儒垂死恥依僧。柴荆常閉斜陽裏，剝啄雖聞亦懶譍。
秋雨 陸游
雨聲疏復密，窗影暗還明。赤米香炊飯，青蔬淡煮羹。閑中長棋格，病後減詩情。惟有桑麻事，鄰翁與細評。
雨後凉甚 陸游
並海寬閑野，清秋摇落天。微凉供美睡，穩字入新聯。陋屋蕭蕭雨，修筒細細泉。晚窗生酒興，洗酌一陶然。
屏迹二首  其一 陸游
屏迹亂山中，觀身槁木同。桑麻安舊業，薪水付村童。不散嬰兒樸，常存太古風。一錢無用處，那復計囊空。
屏迹二首  其二 陸游
飯熟起開鉢，困來徐倒床。無狂安取聖，有短始知長。養道褐懷玉，露才錐出囊。聊須喚兒稚，細細話耕桑。